b'\n_START_ARTICLE_\nVeronika Deseni\xc5\xa1ka (\xc5\xbdupan\xc4\x8di\xc4\x8d)\n_START_SECTION_\nVsebina\n_START_PARAGRAPH_\nGodi se 1422. leta. Prvo dejanje na Desenicah, drugo, tretje in \xc4\x8detrto v kr\xc5\xa1kem gradu, peto pa v Gornjem Celju.\n_START_SECTION_\nPrvo dejanje\n_START_PARAGRAPH_\nSida z bratom, Deseni\xc5\xa1kim gospodom, govori o Veronikini prihodnosti: dekle naj gre na celjski dvor h grofici Jelisavi, priporo\xc4\x8di naj jo pla\xc5\xa1\xc4\x8d, ki ga je Sida sama izvezla s celjskimi zvezdami. Veronika, ki ji je pusto na Desenicah, se razveseli novice, ogrne si prelepi pla\xc5\xa1\xc4\x8d; tedaj vstopi Friderik, strme\xc4\x8d jo pozdravi: Zdrava, grofica celjska! Med njima se na prvi pogled vname strastna ljubezen, a Friderik dekletu zataji svojo identiteto, pove le, da je v celjski slu\xc5\xbebi.\n_START_SECTION_\nDrugo dejanje\n_START_PARAGRAPH_\nFriderik za Veroniko razko\xc5\xa1no opremlja pristavo, blago mu dobavlja Bonaventura, seveda skrivaj, ker je Herman \xc5\xbdide izgnal. Med kup\xc4\x8dijo Friderik opazi stekleni\xc4\x8dke s strupom, obide ga misel na \xc5\xbeenino smrt, a jo zgro\xc5\xbeen pre\xc5\xbeene. Strup kupi Jelisava, grenko razo\xc4\x8darana nad svojim zakonom._NEWLINE_Herman, ki mu je predvsem do ve\xc4\x8danja celjske mo\xc4\x8di, Frideriku resolutno pove svojo voljo: Veronika bo \xc5\xa1la na dvor k Jelisavi in ne na pristavo ter Jelisavi re\xc4\x8de, da je Friderik pristavo okrasil zanjo kot dokaz svoje ljubezni do nje; Celje se mora strniti kot grozd, ki ne spusti nobene jagode na tla! Frideriku je o\xc4\x8detova volja pelin; Celja ne da, pa tudi Veronike ne, ta ljubezen ga dviga in o\xc4\x8di\xc5\xa1\xc4\x8duje. V Ko\xc4\x8devju ji bo sezidal grad, ravnal pa bo oprezno, tudi s krinko, \xc4\x8de bo treba ...\n_START_SECTION_\nTretje dejanje\n_START_PARAGRAPH_\nJelisava je Veroniko vzljubila, pa tudi dekle se je oklene in ji zaupa svojo ljubezen, obe hrepene\xc4\x8de \xc4\x8dakata prihod Friderika in njegovih vitezov. Ko pridejo, Veronika \xc5\xbee z okna poka\xc5\xbee grofici svojega ljubega. Spoznanje je stra\xc5\xa1no, obe \xc5\xbeenski prevzemata obup in groza, \xc4\x8dutita se izdani, prevarani. Jelisava se spomni strupa, skupaj ga bosta zau\xc5\xbeili in pokopali ju bodo v isto rakev. Toda Veronika ne more v smrt, pod srcem nosi Friderikovo dete. Jelisava ji odpusti in jo blagoslovi in ko se prek Friderika simboli\xc4\x8dno poslovi od sina Ulrika, odide v svoje prostore. Friderik, ki ga je spoznanje o Veronikini nose\xc4\x8dnosti povsem vrglo iz tira, se obupan odlo\xc4\x8di, da bo \xc5\xbeeno ubil, a ko pride k njej, je Jelisava \xc5\xbee mrtva. Friderik pozdravi Veroniko kot grofico celjsko.\n_START_SECTION_\n\xc4\x8cetrto dejanje\n_START_PARAGRAPH_\nFriderik je Veroniki sezidal nov grad, v Kr\xc5\xa1kem se pripravljajo na trenutek, ko jim bo kres sporo\xc4\x8dil, da je gradnja kon\xc4\x8dana. Ljubimca sta se skrivaj poro\xc4\x8dila, oba priznata drug drugemu, da sta si \xc5\xbeelela Jelisavine smrti, a ju je ljubezen o\xc4\x8distila in zdaj se lahko pobo\xc5\xbeno spominjata nesre\xc4\x8dne grofice. Tedaj Jo\xc5\xa1t prinese novico, da se je Herman mlaj\xc5\xa1i ubil pri je\xc5\xbei. Bratova smrt da Frideriku zavest, da so celjske zvezde zdaj nepreklicno njegove, Veroniki pa upanje, da jo bo tast kon\xc4\x8dno sprejel in priznal. Toda Herman, ki mu ni\xc4\x8d ne more uiti, je neizprosen: Novi Grad je dal poru\xc5\xa1it do tal, sin pa se bo takoj o\xc5\xbeenil svojemu stanu primerno! Ko izve za tajno poroko, ne more verjeti, sinovo dejanje do\xc5\xbeivlja kot rodoskrunstvo in izdajo celjskega sna. Friderik ga prepri\xc4\x8duje, da njegova ljubezen ni v nasprotju s tem snom, narobe, oba se pre\xc5\xbeemata, da ju ni mogo\xc4\x8de lo\xc4\x8diti; naj ju blagoslovi in Celje bo zasijalo v novi lu\xc4\x8di ... Besni Herman za celjskega kneza razglasi drugega sina, ko pa izve, da je mrtev, se mu podre svet. Nato je pripravljen sprejeti njuno poroko, \xc4\x8de bo ostala tajna. Ko se Friderik temu upre, ga uka\xc5\xbee zapreti, ob vesti, da je Veronika nose\xc4\x8da, pa vr\xc5\xbee v je\xc4\x8do \xc5\xa1e njo. V materinski bole\xc4\x8dini Veronika trinoga prekolne.\n_START_SECTION_\nPeto dejanje\n_START_PARAGRAPH_\nHerman ho\xc4\x8de Veroniko obto\xc5\xbeiti \xc4\x8darovni\xc5\xa1tva, nadnjo po\xc5\xa1lje pravda\xc4\x8da, ki pa se prepri\xc4\x8da, da je dekle nedol\xc5\xbeno in da je sodi\xc5\xa1\xc4\x8de ne bo obsodilo. Tedaj Herman ubere drugo pot, iz je\xc4\x8de veli pripeljati Bonaventuro in ga postavi pred izbiro: ali bo zastrupil Veroniko ali bo umrl sam._NEWLINE_Medtem se Veronika v je\xc4\x8di blodno pogovarja z otro\xc4\x8di\xc4\x8dkom o Frideriku, se zateka k Bogu in se obhaja s skorjo kruha. K njej pri\xc5\xbeenejo Bonaventuro, a ta se ne more odlo\xc4\x8diti, da bi bil krvnik njeni nedol\xc5\xbeni mladosti. Ko ga Veronika spozna, vidi v tem znamenje, da jo za seboj kli\xc4\x8de grofica Jelisava, vdano le\xc5\xbee in umre. Herman pripelje Friderika, ta se nad \xc5\xbeeninim truplom zlomi v bole\xc4\x8dini: moja svetost, edina na tem svetu, svetost, svetlost ... nikoli ve\xc4\x8d? Herman se umakne; sinov naval bo uplahnil, \xc4\x8das zgladil njun spor, sam bo odredil pogrebne sve\xc4\x8danosti v Jurklo\xc5\xa1tru. Friderik ostane z mrtvo Veroniko, zgro\xc5\xbeen nad breznom v sebi.\n_START_SECTION_\nZgodovinsko ozadje\n_START_PARAGRAPH_\nTragedija temelji na zgodovinskem ozadju, vendar je \xc5\xbdupan\xc4\x8di\xc4\x8d nekatere podatke spremenil ali izpustil. Od junakov, ki nastopajo v drami, so zgodovinske osebe zagotovo Herman II. Celjski, Friderik II. Celjski in njegov brat Herman III. Celjski, Veronika Deseni\xc5\xa1ka in Friderikova \xc5\xbeena Elizabeta Frankopanska, ki jo je \xc5\xbdupan\xc4\x8di\xc4\x8d poimenoval Jelisava Frankopanska ter njen in Friderikov sin Ulrik II. Celjski._NEWLINE_Celjska kronika poro\xc4\x8da, da je Friderikov o\xc4\x8de Herman II., ki se zaradi dinasti\xc4\x8dno-politi\xc4\x8dnih na\xc4\x8drtov in razlogov ni mogel pomiriti s to zvezo, dal verjetno v drugi polovici 1425 najprej zapreti neposlu\xc5\xa1nega sina, nato pa je ujel in zaprl \xc5\xa1e Veroniko, ki jo je obto\xc5\xbeil, da je s \xc4\x8darovnijami premotila njegovega sina Friderika, da se je poro\xc4\x8dil z njo in da je tudi njega zalezovala s strupom in \xc5\xa1e na druge na\xc4\x8dine ter mu stregla po \xc5\xbeivljenju, za kar naj bi jo sodi\xc5\xa1\xc4\x8de obsodilo na smrt. Toda sodi\xc5\xa1\xc4\x8de je Veroniko, ki ji je pomagal besednik oz. pomo\xc4\x8dnik pri pravdi, \xc5\xa1e istega dne oprostilo obto\xc5\xbebe. Usodi, ki ji jo je namenil Herman, pa Veronika vendarle ni u\xc5\xa1la: dva njegova viteza sta jo kasneje pod stolpom Ojstrica pri Vranskem, kjer je bila zaprta, utopila. O Veroniki ni veliko znanega, zgodovinarji niso prepri\xc4\x8dani niti o njenem izvoru. Po vsej verjetnosti je prihajala iz vasi Deseni\xc4\x87e ju\xc5\xbeno od Velikega Tabora. Nobenega dvoma pa ni, da je tudi Veronika Deseni\xc5\xa1ka spadala med plemstvo. Sicer, kot pravi pisec Celjske kronike, Frideriku po plemstvu ni bila enaka, ker je bila vite\xc5\xa1kega rodu, a je kljub temu bila plemenita. Sprva je bila Veronika pokopana v Braslov\xc4\x8dah, kasneje pa jo je Friderik dal prekopati v Jurklo\xc5\xa1ter.'